ভাইয়েরা প্রতিষ্ঠিত। একজন শিক্ষক। অন্যজন বিজ্ঞানী। কিন্তু তাঁদের বড় ভাইয়ের কেরিয়ার টলমল। ব্যবসার জন্য বার বার তাই টাকা চাওয়া বৃদ্ধ বাবার কাছে। অবশেষে তাঁকে দলিলও লিখে দেওয়ার জন্য জোর করতে থাকেন বড় ছেলে। বাবা স্বাভাবিক ভাবেই রাজি না হওয়ায় তাঁর মাথায় কাটারির কোপ মারলেন গুণধর ছেলে। এখানেই শেষ নয়, মাকেও চুলের মুঠি ধরে মারধরও করেন তিনি। এমনই মর্মান্তিক ঘটনা ঘটেছে পূর্ব মেদিনীপুরের তমলুকে। 

শচীনবাবু ও তাঁর স্ত্রী দিন কাটাচ্ছেন ভয়ে ভয়ে। নিজস্ব ছবি। 
৮০ বছরের শচীন মাইতি একজন অবসরপ্রাপ্ত রেলের কর্মী। গত ২০০৩ সালে কর্মজীবন থেকে অবসর নিয়েছেন তিনি। মেজো ছেলে অরূপ পেশায় শিক্ষক ও ছোট ছেলে ছোট ছেলে বিশ্বরূপ বিঞ্জানী। পেশার কাজে মেজো ও ছোট ছেলে দুজনেই বাইরে থাকতেন। বাবা-মায়ের সঙ্গে বাড়িতে থাকতেন বড় ছেলে স্বরূপ। 
বাবা শচীন মাইতির অভিযোগ, দীর্ঘদিন ধরে বড় ছেলে স্বরূপ মোটা অঙ্কের টাকা চাইতেন। এ ভাবে প্রায় ৪ লক্ষ টাকা শচীনবাবু তাঁকে দেন ব্যবসার জন্য। কিন্তু সেই টাকা নেশা করে নষ্ট করে দিয়ে আবার টাকা চাইতে থাকেন অরূপ। সেই সঙ্গে বাড়ির দলিলও লিখে দিতে বলেন। তা না দেওয়ায় গতকাল রাতে গুণধর বড় ছেলে স্বরূপ মাইতি বাবা শচীন মাইতিকে কাটারি দিয়ে মাথায় আঘাত করেন। সেই সঙ্গে মাকে চুলের মুঠি ধরেও মারধর করেন তিনি। 
গোটা ঘটনায় রীতিমতো আতঙ্কিত শচীনবাবু ও তাঁর স্ত্রী। রবিবার তিনি জেলাশাসকের দ্বারস্থ হতে পৌঁছে যান জেলা শাসক ও জেলা সমাহর্তার করণে। কিন্তু দেখা মেলেনি জেলা শাসকের। পুজোর ছুটি থাকায় খালি হাতেই ফিরে আসতে হয় তাঁকে। আপাতত শচীনবাবু ও তাঁর স্ত্রী দিন কাটাচ্ছেন ভয়ে ভয়ে। যতদিন না কোনও সুরাহা হয় দিন কাটবে ঘোর অনিশ্চয়তায়, এমনই মনে করছেন বৃদ্ধ-বৃদ্ধা।